Den 17-årige dreng, der tidligere i dag blev stukket med kniv ved Hillerød Handelsskole er afgået ved døden

Ved du noget? Send os dit tip på 1224@eb.dk eller SMS 1224 (Alm. takst)

17-årige Mads blev stukket ihjel: Lærere kæmpede for hans liv

En kun 17-årig dreng mistede tidligere i dag livet, da han omkring klokken 13.00 blev stukket med kniv ved Hillerød Handelsskole. Den 17-årige var elev på handelsskolen.

Knivstikkeriet skete kort fra skolen i en tunnel under Trollesmindealle. Politiet fik anmeldelsen klokken 13.16. Det var en forbipasserende, der slog alarm.

Se mere video på localeys.dk

I en netop udsendt pressemeddelelse oplyser Nordsjællands Politi nu, at drengen efter knivstikkeriet blev bragt til Rigshospitalets Traumecenter, hvor han døde senere på eftermiddagen.

Udover den korte pressemeddelelse er politiet tavse:

- Vi vil ikke sige mere nu af hensyn til efterforskningen, lyder det kortfattet fra pressechef ved Nordsjællands Politi Henrik Suhr til Ekstra Bladet.

Politiet massivt til stede ved bebyggelse

Ifølge en kilde er politiet til stede ved bebyggelsen Østervang, som ligger i Hillerød Øst.

- Der er blevet lukket fuldstændig af ved et grønt område. Der er i hvert fald tre patruljevogne i øjeblikket. De to af vognene er ankommet med udrykning for kort tid siden. Der foregår aktivitet der ude, og der er lys, der bevæger sig, siger en kilde til Ekstra Bladet, der af hensyn til sin egen sikkerhed ønsker at være anonym.

- Der er usædvanligt mange unge mennesker af anden etnisk herkomst samlet her omkring, siger kilden videre.

Nordsjællands Politi er blevet forelagt oplysningerne.

- Vi er til stede. Vi efterforsker bredt mange steder, siger pressechef ved Nordsjællands Politi, Henrik Suhr.

- Har det forbindelse til knivstikkeriet ved handelsskolen?

- Det kan jeg bestemt ikke udelukke, siger Henrik Suhr.

Kilde: Dræbt i spisepause

Torsdag eftermiddag og aften har der har været orienteringsmøde på skolen, hvor eleverne bliver tilbudt psykologhjælp og får oplysninger om dagens hændelser.

En kilde fortæller til Ekstra Bladet, at den 17-årige efter alt at dømme befandt sig udenfor skolen i forbindelse med en spisepause og var gået hen til gerningsstedet, der af eleverne ofte bliver brugt til rygepauser.

(Foto: Philip Davali)

Afspærret stort område

Nordsjællands Politi oplyser over for Ekstra Bladet klokken 18.30, at man efterforsker sagen med alle kræfter, men at man endnu ikke har anholdt nogen.

- Vi vil selvfølgelig gerne høre fra vidner, der ved noget om sagen, siger Henrik Suhr fra Nordsjællands Politi.

Efter knivstikkeriet afspærrede politiet et større område omkring gerningsstedet. Hundepatruljer har efterfølgende undersøgt stedet.

Derudover afsøger politiet området for at finde frem til gerningsmanden, der stadig er på fri fod.

De pårørende til den 17-årige er underrettet.

Politiet har en massiv efterforskning i gang, men vil ikke oplyse noget om et eventuelt signalement på gerningsmanden.

Ekstra Bladet følger sagen...

Ved du noget? Send os dit tip på 1224@eb.dk eller SMS 1224 (Alm. takst)

Politiet afspærrede området tidligere i dag (Video: Local Eyes)